Is joghurt sommer net joghurt? – toortsie.com
Junie 1, 2017 Junie 1, 2017 ~ Toortsie
Vir jare het ons laevet joghurt gebruik, versoet. Ek lees nou die dag iewers dat so ‘n versoete bakkie laevetjoghurt eintlik net ‘n bakkie suiker is. Dit maak vir my sin, al die voedingswaarde is uitgehaal en ‘n klomp suiker is bygevoeg om smaak te gee.
Toe raak ons aan die Bant en skree vir volroomjoghurt. Die suiwelmaatskappye gee gehoor en kort voor lank is daar volroomjoghurt, dubbelroomjoghurt, met of sonder suiker.
Vandat ek nou weer meer betrokke is by ons melkstal en daar gereeld vir my ‘n bottel ekstra volroom Jerseymelk gebring word vir die honde, het my kop weer oortyd begin werk. Wat verhoed my om my eie joghurt te maak?
Oom Google word onmiddellik geraadpleeg en vriendinne gee raad en net daar ontstaan Toortsie, die Joghurtmaker. Die vennote se ogies sien net Dollars, Toortsie gaan nou (in hulle koppe) die mark oorval met Toortsiejoghurt, maar Toortsie stel dit baie duidelik: Nee, nee, nee, hierdie is slegs vir eie plesier en privaatgebruik.
Ek toets dit een keer met gewone volroom ‘winkelmelk’ toe ek by die huis is en dis ‘n reuse sukses, maar my binneste vra: Moet ek elke keer só lank voor die stoof staan en roer? Ek is mos eintlik een wie se kos self gaar word, ek staan nie heeldag voor die kospotte nie!
Daardie eerste joghurt is héérlik, ek neem nóg meer suiwel in as wat ek reeds doen!
By Kruinsig Plaasakkommodasie by Riversdal waar ons bly as ons hier op die plaas kom werk, is ‘n lieflike ou houtstoof. Saans maak ons sommer pot op die houtstoof terwyl ons heerlik om die warm stoof kuier. Hoe moeilik kan ‘n joghurtmakery dan nou wees?
So, terwyl die potjie heerlik prut en ons lekker saamkuier, staan die swaarboomkastrol langsaan op dieselfde ou houtstoof. Geen elektrisiteitskoste nie!
Jy gooi 2 liter ekstra volroom Jerseymelk, in ‘n swaarboomkastrol en bring die melk tot kookpunt. Roer gedurig sodat die melk nie onder in die kastrol vasbrand nie.
Sodra dit kook, moet dit afkoel net totdat dit nie meer jou vinger brand as jy dit daarin steek nie. Roer steeds heeltyd sodat ‘n velletjie nie vorm nie.
Dan skep jy in ‘n ander bakkie ‘n halwe koppie gewone, geurlose joghurt wat jy iewers gekoop het, of as jy al jou tweede keer maak, sommer van die vorige joghurt wat jy gemaak het. Dit gaan oor die lewende kulture daarin wat jy nodig het.
Skep ‘n koppie vol van die afgekoelde melk by die joghurt en meng dit. Skep dan alles terug in die kastrol by die ander melk en roer dit deur.
Sit die deksel op en draai die hele kastrol met melk en deksel en al toe in ‘n handdoek, soos ‘n babatjie.
Sit die hele kontrepsie in ‘n groot plastiek koelerboks.
Plaas ‘n tweeliterbottel vol warm water daarby in.
Maak die koelerboks toe en laat staan dit oornag (die resep sê 18 uur).
Sit dit in die yskas om te verkoel.
Nou kan jy met jou joghurt maak net wat jy wil. Jy kan dit saam met vrugte eet, of kakao en xylitol bygooi, of net wat jy wil.
Daar is beslis ‘n verskil tussen laevet, dubbelroom, winkeljoghurt en tuisgemaakte joghurt wat met ekstra volroom Jerseymelk gemaak is. Geen preserveermiddels bygevoeg.
Posted in Banting, LCHF,Kosdinge,Verslanking	Maak jou eie joghurtTuisgemaakte joghurt
Next ›Is aartappels toelaatbaar ná ‘n dag se staan?
31 thoughts on “Is joghurt sommer net joghurt?”
Junie 1, 2017 om 10:46 vm
Haai Toortsie,jy is darem oulik! Ek is heeltemal te lui om soveel moeite te doen..gaan eendag daar by jou kom inklok vir die propperse joghurt!
Oe, daardie stoof vat my terug na my ouma se kombuis en heerlike geselsaande!
Junie 1, 2017 om 10:49 vm
Ek is mos ook ‘n vreeslike lui kok, dis hoekom ek wonder of ek sal aanhou as ek dit so op my eie doen. So saam met die gekuier en potmakery is dit egter ‘n ander saak.
Die joghurt het egter baie lewendige kulture,en ek eet bietjie vinniger daaraan. Dit het verreikende gevolge!
Junie 1, 2017 om 12:01 nm
Is joghurt-maak amper so iets soos die outydse “dikmelk” of “siermelk?”
Junie 1, 2017 om 12:03 nm
Ek dink dikmelk of suurmelk is rou melk wat suur geword het.
By joghurt werk mens met gaar melk. Die kook het blykbaar iets met die prises te doen.
En dan kry jy karringmelk as jy room karring tot die botter is. Die melk wat dan daar uitloop, is karringmelkp
Junie 1, 2017 om 1:00 nm
O, ‘n mens sal seker van gaar melk ook suurmelk kan maak. Dis eenvoudig melk wat suur geword het.
By joghurt het jy ‘n ‘plantjie’ nodig wat lewende kulture bevat.
Junie 1, 2017 om 1:07 nm
Junie 1, 2017 om 2:40 nm
Junie 1, 2017 om 3:03 nm
Ai, ai klink al te veel na harde werk….. soos beskuit of broodbak. Geniet die koolstoof….en yoghurt.
Junie 1, 2017 om 3:05 nm
Klink erger as wat dit is! 😋
Junie 1, 2017 om 3:35 nm
Nope, ek het nooit brood of beskuit gebak nie juis omdat dit so ‘n omslagtige proses is. Die komberstoedraaiery klink vir my een te veel. Soos jy kan sien…. aan die kommentaar… ek is op my laptop.
Welkom terug! 😋
Junie 1, 2017 om 3:51 nm
Die laptop het niks makeer nie; dit is ek wat nie lus is vir elke dag se uithalery, en weer ‘n gebêrery nie. 😦
Junie 1, 2017 om 3:52 nm
Jare gelede was laptop iets wat ons almal begeer het. Nou, met slimfone, raak laptops te verl. 😋
Junie 1, 2017 om 5:17 nm
Kan ek maar die volroommelk daar by jou kom haal 🙂
Junie 1, 2017 om 5:48 nm
Hoeveel kiloliter wil jy hê? 😋
Junie 1, 2017 om 8:23 nm
Sal my wateropgaartenk bring om vol te maak
Junie 2, 2017 om 9:01 vm
As dit net wil reën, sal hy vol water wees!
Junie 4, 2017 om 10:30 nm
Dit het gisteraand baie lekker gereen. nie vol nie maar dit is ‘n begin. Dankie Jesus.
Terloops Toortsie wat dit eintlik merkwaardig maak is dat ek nog net in beginsel ‘n watertenk gehad het toe ek die opmerking gemaak het. M.a.w. besluit om een te koop. Ek het dit gister gekoop en opgestel en dit reen toe gisteraand – wonderlike gevoel.
Junie 5, 2017 om 7:22 vm
Ek hoop hy loop sommer vinnig vol!
Junie 5, 2017 om 7:34 vm
Ek hoop gisteraand se reën is die begin van ‘n nat winter.
Junie 1, 2017 om 6:58 nm
Ek koop volroom plaasmelk net hier om die draai van ons af. Dalk moet ek die joughurtding aanpak, maar wat ek eintlik wil hê is daai stoof. Ek wil borriepatats in die oond gooi en wanneer dit gaar is, dik botterskyfies daarin sny en net daar by die stoof sit en eet.
Junie 1, 2017 om 7:01 nm
Jy en jou pelle sal dalk maar ‘n naweek hier miet bespreek. Dan kan julle heel naweek patats in die oond maak. Slaapplek vir 10 persone.
Junie 1, 2017 om 7:06 nm
Te ver om te reis met my siekeboeg. Ek sal dit maar so tweedehands geniet saam met jou.
Junie 2, 2017 om 4:18 nm
Toorts, jy gaan my nie glo nie, net gister het ek vir my man gese (my kappies werk nie! my boodskappe verdwyn as ek dit wil gebruik) ek wil graag jogurt maak, maar ai, dit klink na baie werk. 🙂 Ek hou van die plaas akkomodasie wat julle het. Ek het gaan loer op jou blog!
Junie 2, 2017 om 4:21 nm
Dankie. Dit klink regtig erger as wat dit is. Die meeste werk is die staan en roer tot dit kook en weer tot dit afgekoel het. Dan draai jy die baba toe in sy kombersie en laat doedoes hom tot môre en whala, daar is jou joghurt!
Junie 2, 2017 om 4:39 nm
Toortsie, as jy my ken, ek het net nie daardie geduld nie, ek bewonder jou! Ek wil daardie whala se na 10 minute! lol
Junie 2, 2017 om 4:44 nm
Ek is ook net so, daarom vermoed ek ek sal dit net maak as daar gekuier word lm die swart stoof.
Junie 3, 2017 om 10:36 nm
Lekker plaasmelk! Wat sal ek gee daarvoor.
Toortsie jou volgende projek kan roomkaas wees. Ek maak sommer soms van winkel jogurt.
Junie 4, 2017 om 12:54 vm
Junie 7, 2017 om 11:03 nm
Wat ‘n pragtige ou koolstoof!
Vanaand weer heerlik pot gemaak op hom!